
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	9 aprilie 2008

	Nr.
	27/59


R A P O R T

asupra propunerii legislative pentru modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 72 din 25 februarie 2008, cu dezbaterea pe fond în procedură obişnuită a propunerii legislative pentru modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1253/21.09.2007)

· avizul negativ al Consiliului Economic şi Social (nr.2018/29.10.2007)

· avizul favorabil al Comisiei juridice, de disciplină şi imunităţi (nr.31/141/11.03.2008)

· avizul negativ al Comisiei pentru apărare, ordine publică şi siguranţă naţională (nr.32/194/11.03.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/99/05.03.2008)

· punctul de vedere negativ al Guvernului (nr.2800/26.10.2007).

Propunerea legislativă are ca obiect de reglementare modificarea lit.c) a art.1 din Legea nr.44/1994, intervenţia legislativă având drept scop dobândirea calităţii de veteran de război şi de către persoanele care au activat în armata română, în spatele frontului, fiind mobilizaţi pe loc, prin ordin militar şi care au avut o contribuţie importantă în război, pentru asigurarea tehnicii de luptă aeriene, terestre şi navale.
Comisia propune Plenului Camerei Deputaţilor respingerea iniţiativei legislative întrucât soluţia propusă de iniţiatori, prin includerea în rândul veteranilor de război şi a angajaţilor din industria de apărare, contravine spiritului Legii nr.44/1994, acela de a recunoaşte meritele şi a acorda drepturi persoanelor care au participat direct în forţele combatante.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 martie 2008 a participat, în conformitate cu prevederile art.55 din Regulamentul Camerei Deputaţilor, d-l lt.col. Paul Nenciu, şef birou în cadrul Ministerului Apărării.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 20 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Întocmit,

Expert Monica Rallu CURTA










1/2
PAGE  
2/2

[image: image1.png]